估客樂
作者：陸游
朝代：宋

paragraphs: 長江浩浩蛟龍淵，浪花正白蹴半天。
軻峨大艑望如豆，駭視未定已至前。
帆席雲垂大隄外，纜索雷響高城邊。
牛車轔轔載寶貨，磊落照市人爭傳。
倡樓呼盧擲百萬，旗亭買酒價十千。
公卿姓氏不曾問，安知孰秉中書權。
儒生辛苦望一飽，趦趄光範祈哀憐。
齒揺髮脫竟莫顧，詩書滿腹身蕭然。
自看賦命如紙薄，始知估客人間樂。